Rõuge vallas olnud Lükkä metsavendade kaheksa ruutmeetri suurusest punkrist käis läbi nõnda palju inimesi, et ukseni oli läbi metsa teerada sisse tallatud. "Ülerahvastatuse tõttu olid isegi tülid, kuna meie sekka jõudis aeg-ajalt ka kontrollimata taustaga mehi. Granaat visati punkrisse hommikul kell viis, kui mehed magasid. See oli kõige puhtam äraandmine," meenutab Tuvikene. "Granaadiga lõi kohe laiali ka  tulekolde. Ise lakkusin kolm kuud sugulaste juures haavu ja läksin edasi Läänemaa metsadesse, kus mind 1947. aastal koos kaasvõitlejaga kinni võeti. Kuna metsavennasüüdistusest pääsesin, siis istusin Harku vanglas vaid kolm aastat. Kui mulle juba vabaduses ehitusel töötades määrati eeskujuliku töö eest Lenini orden, siis läks partorg raevu ja karjus: bandiidile Lenini orden!?"